सहरसा : जीवनक 70 बसंत देखबाक बादे मुदा साहित्य क्षेत्रक प्रतिष्ठित पुरस्कार शेफालिका वर्मा केँ भेटलाक बाद पूरा मिथिला अह्लादित अछि। बताबी जे एहि सऽ पूर्व जिलाक साहित्यकार पंडित काशीनाथ मिश्र केँ (संस्कृत) आ साकेतानंद केँ (मैथिली) साहित्य अकादमी पुरस्कार भेटल अछि। मैथिली मे संस्मरण संग्रह 'किस्त-किस्त जीवन' लेल हुनका इ सम्मान देल जा रहल अछि। शेफालिका वर्मा मैथिलीक महादेवी के नाम सऽ चर्चित छथि। हिनक संस्मरण मे एक दिस रेखाचित्रक आभास होइत अछि तऽ कत्तौ-कत्तौ व्यक्ति चित्र सेहो सौझा अबैत अछि। हिनक कविता मे नारीवादी विमर्शक अपार संभावना आलोचक देखैत एला हँ।
 शेफालिका वर्मा बतौलैथ जे सहरसा हमर साहित्य जीवनक स्वर्णकाल रहल अछि। सहरसा हमर पारिवारिक जीवनक संघर्षकाल रहल, मुदा अपन साहित्य केँ नीक ढंग सऽ पटेबाक कला आ भाषा संस्कृति पर पकड़ सहरसा देने अछि। जे देलक, सहरसा देलक।
 बताबी जे शेफालिका वर्मा मात्रे साहित्य टा नहिँ अपितु शिक्षणक संगे सामाजिक रुपे सेहो सक्रिय छली। तत्कालीन सहरसा जिलाक गंगजला मोहल्लाक दस बरख धरि ओ वार्ड पार्षद रहली फेर प्रखण्ड विकास समिति, नवहट्टा के सदस्य सेहो रहली। 